टाइम 8, गुवाहाटी, आगष्ट 28: रायजो सोरखारा साख्रिनि बिजाथिनि बैसोखौ बांहोदों। थांनाय 27 आगष्टखालि गुवाहाटीनि खानापारायाव थानाय आसाम खुंथायारि बिबानगिरि फरायसालिमायाव खुंजानाय आसाम मन्थ्रि आफादनि जथुमाव साख्रिनि बिजाथिनि बैसोखौ बांहोनानै लाना माखासे गोनां थिरांथा आजावनाय जादों। बे बादियै रायजो सोरखारा थामथि आरो ब्रैथि थाखोनि साख्रिनि थाखाय आरजलाइ गथायनायनि बेलायाव बैसोखौ बांहोनानै 38 बैसोनिफ्राय 40 बैसोसिम बांहोनाय जादों। बिदिनो गुबुन उनफिननानै थानाय हारिफोरनि थाखाय 43 बैसो आरो एस सि आरो एसटिनि बेलायाव बैसोखौ 45 सिम बांहोनाय जादों। बे जथुमाव रायजोनि सायख’जानाय बेनिफिसारि नखरफोरनो सोरखारा दान मोनसेयाव 830 राङै राङारि मदद होनो साननाय अरुनदय बिथांखिखौ गनायथि होयो।